Operatsioon Sond Chara

Operatsioon Sond Chara (puštu keeles Punane Pistoda) oli Afganistani Helmandi provintsi Nad-e-Ali linna lähistel asuvatele Ţālebāni tugipunktidele suunatud koalitsioonivägede sõjaline operatsioon, mis sai oma nime 3. merejalaväelaste eriüksuse brigaadi liikmete tunnusmärgi järgi. 

2008. aastal ööl vastu 7. detsembrit toimunud öises rünnakus osales 1500 briti sõdurit, keda toetasid Taani, Eesti ja Afganistani väed. Mässajate rünnakute sagenemise ning valijate registreerimisprogrammi julgestamise vajaduse tõttu kindlustati pealetungiga ka Helmandi provintsi keskust Lashkar Gahi. Umbes 300 Talibani võitlejat üritas tormijooksuga linna vallutada.

Lahingud olid rasked ning vastasteks olid liikuvad ja kättemaksuhimulised mässajad, kes kasutasid muu hulgas 107 mm rakette. Briti miinipildujad, tankid ja kaudtulevahendid surusid rünnakud maha. Briti väed sõdisid kohati Esimese maailmasõja stiilis kaevikutes, põlvedeni mudas. Osa merejalaväelasi viibis ligi 60 km ulatuses pideva tule all ja väga rasketes tingimustes. Lähivõitlus oli tavapärane ning mõned komandörid teatasid, et võideldi 30 meetri või isegi väiksema vahemaa pealt.

25. detsembriks 2008, operatsiooni haripunktiks, oli tapetud umbes 100 Talibani võitlejat, sealhulgas üks kõrgem ülem. Rünnaku lõpuks oli langenud viis Briti sõdurit, nende hulgas üks Briti vägedes teeninud austraallane. Pärast Lashkar Gahi lõunaosas korraldatud haarangut leiti ligikaudu 2,61 miljoni euro väärtuses oopiumi, improviseeritud lõhkeseadeldisi, erinevaid narkootilisi aineid ning muud lõhkematerjali.

 Viited 

Kategooria:Afganistani ajalugu
Kategooria:Sõjalised operatsioonid